Document ID: 31991R3856

ΚΑΝΟΝΙΣΜΟΣ (ΕΟΚ) αριθ. 3856/91 ΤΗΣ ΕΠΙΤΡΟΠΗΣ της 18ης Δεκεμβρίου 1991 που θεσπίζει τις λεπτομέρειες εφαρμογής του κανονισμού (ΕΟΚ) αριθ. 4028/86 του Συμβουλίου όσον αφορά τα μέτρα για τον εξοπλισμό των λιμένων αλιείας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 4028/86 του Συμβουλίου της 18ης Δεκεμβρίου 1986 σχετικά με τα κοινοτικά μέτρα για τη βελτίωση και την προσαρμογή των διαρθρώσεων του τομέα της αλιείας και της υδατοκαλλιέργειας (1), όπως τροποποιήθηκε από τον κανονισμό (ΕΟΚ) αριθ. 3944/90 (2), και ιδίως τα άρθρα 27 και 28,
Εκτιμώντας:
ότι το άρθρο 27 του κανονισμού (ΕΟΚ) αριθ. 4028/86 προβλέπει τη χορήγηση χρηματοδοτικής ενίσχυσης σε σχέδια εξοπλισμού των λιμένων αλιείας-
ότι πρέπει να καθορισθούν οι επενδύσεις που είναι επιλέξιμες για τη χορήγηση κοινοτικής χρηματοδοτικής ενίσχυσης σε σχέδια εξοπλισμού των λιμένων αλιείας, σύμφωνα με τον κανονισμό (ΕΟΚ) αριθ. 4028/86-
ότι οι αιτήσεις για τη χορήγηση της κοινοτικής ενίσχυσης πρέπει να περιέχουν τις πληροφορίες που χρειάζεται η Επιτροπή για να λάβει απόφαση και να υποβάλλονται σε τυποποιημένη μορφή-
ότι οι αιτήσεις πληρωμής που υποβάλλονται από τα κράτη μέλη στην Επιτροπή πρέπει να περιλαμβάνουν ορισμένα στοιχεία που να εξασφαλίζουν ότι οι δαπάνες είναι σύμφωνες με τις διατάξεις του κανονισμού (ΕΟΚ) αριθ. 4028/86-
ότι οι αιτήσεις πρέπει να υποβάλλονται από τις αρμόδιες αρχές των κρατών μελών και ότι οι εν λόγω αρχές πρέπει να εξετάζουν τις αιτήσεις για να διατυπώσουν τη γνώμη τους την οποία υποβάλλουν στην Επιτροπή-
ότι η Επιτροπή πρέπει να έχει στη διάθεσή της τα αναγκαία στοιχεία για να λάβει μια απόφαση επί της ουσίας-
ότι, για να παρασχεθεί η δυνατότητα αποτελεσματικού ελέγχου, τα κράτη μέλη θα πρέπει να θέτουν στη διάθεση της Επιτροπής, κατά τη διάρκεια περιόδου τριών ετών μετά την καταβολή της τελευταίας πληρωμής, όλα τα δικαιολογητικά έγγραφα με βάση τα οποία έχουν υπολογισθεί οι ενισχύσεις-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Μόνιμης Επιτροπής Διαρθρώσεων στον Τομέα της Αλιείας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι επενδύσεις που καθορίζονται στο παράρτημα ΙΙ είναι επιλέξιμες για κοινοτική χρηματοδοτική συνδρομή στο πλαίσιο των σχεδίων εξοπλισμού των λιμένων αλιείας δυνάμει του τίτλου VIII του κανονισμού (ΕΟΚ) αριθ. 4028/86 εφόσον αφορούν εξοπλισμούς της αλιευτικής δραστηριότητας ή της εμπορίας των αλιευτικών προϊόντων και προορίζονται μόνο γι' αυτές τις δραστηριότητες.
2. Οι επενδύσεις που αναφέρονται στο παράρτημα ΙΙ δεν είναι επιλέξιμες για κοινοτική χρηματοδοτική συνδρομή στο πλαίσιο του τίτλου VIII του κανονισμού (ΕΟΚ) αριθ. 4028/86.
Άρθρο 2
1. Τα σχέδια που αναφέρονται στο άρθρο 1 παράγραφος 1 τα οποία υποβάλλονται στην Επιτροπή μέσω του ή των ενδιαφερομένων κρατών μελών, θα πρέπει να περιλαμβάνουν τα στοιχεία που αναφέρονται στο παράρτημα ΙΙΙ και να υποβάλλονται υπό τη μορφή που προβλέπεται στο εν λόγω παράρτημα.
2. Το τμήμα Α του παραρτήματος ΙΙΙ υποβάλλεται στην Επιτροπή σε δύο αντίγραφα. Το μέρος Β του παραρτήματος ΙΙΙ διατηρείται από τις αρμόδιες αρχές του ενδιαφερόμενου κράτους μέλους.
3. Το ενδιαφερόμενο κράτος μέλος βεβαιώνει ότι επαλήθευσε την ακρίβεια των σχετικών στοιχείων που αναφέρονται στο τμήμα Β του παραρτήματος ΙΙΙ και βάσει αυτών των στοιχείων ανακοινώνει τη γνώμη του στην Επιτροπή στο σημείο 1 του παραρτήματος ΙΙΙ τμήμα Α. Το ενδιαφερόμενο κράτος μέλος καθορίζει ταυτόχρονα τα κριτήρια που εφαρμόζει για την επιλογή των σχεδίων και για τη χορήγηση της χρηματοδοτικής τους συμμετοχής, όπως προβλέπεται στο σημείο 14 του τμήματος Α του παραρτήματος ΙΙΙ.
4. Τα σχέδια του αναφέρονται στην παράγραφο 1 καταχωρούνται στα βιβλία της Επιτροπής την ημέρα της παραλαβής τους.
Άρθρο 3
1. Οι αιτήσεις πληρωμής υποβάλλονται στην Επιτροπή μέσω του ή των ενδιαφερομένων κρατών μελών. Θα πρέπει να περιλαμβάνουν τα στοιχεία και τις πληροφορίες που αναφέρονται στο παράρτημα IV και να υποβάλλονται υπό τη μορφή που προβλέπεται στο εν λόγω παράρτημα.
2. Το ενδιαφερόμενο κράτος μέλος πιστοποιεί την ακρίβεια των πληροφοριών που περιλαμβάνονται στις αιτήσεις πληρωμής που αναφέρονται στην παράγραφο 1.
3. Η αρμόδια αρχή διαβιβάζει στην Επιτροπή εντός τριών μηνών μετά από την έναρξη ισχύος του παρόντος κανονισμού λεπτομερή περιγραφή των μεθόδων ελέγχου που χρησιμοποιούνται για να πιστοποιηθεί η ακρίβεια των πληροφοριών που περιέχονται στις αιτήσεις πληρωμής. Η αρμόδια αρχή πληροφορεί την Επιτροπή σχετικά με κάθε μεταγενέστερες τροποποιήσεις των μεθόδων ελέγχου.
Άρθρο 4
Τα κράτη μέλη θέτουν στη διάθεση της Επιτροπής, για περίοδο τριών ετών μετά την καταβολή του υπολοίπου της κοινοτικής ενίσχυσης, όλα τα δικαιολογητικά έγγραφα, ή επικυρωμένα αντίγραφά τους, βάσει των οποίων έχουν υπολογισθεί οι ενισχύσεις που προβλέπονται στον κανονισμό (ΕΟΚ) αριθ. 4028/86, καθώς και τους πλήρεις φακέλους των αιτούντων.
Άρθρο 5
1. Καταργείται ο κανονισμός (ΕΟΚ) αριθ. 2321/88 της Επιτροπής (3). Οι παραπομπές της κοινοτικής νομοθεσίας σε αυτόν τον κανονισμό θα θεωρούνται ότι παραπέμπουν στον παρόντα κανονισμό.
2. Οι αιτήσεις πληρωμής είναι δυνατό να υποβάλλονται σύμφωνα με τον κανονισμό (ΕΟΚ) αριθ. 2321/88, όσον αφορά τις αιτήσεις για τη χορήγηση κοινοτικής ενίσχυσης που υποβλήθηκαν πριν από την ημερομηνία ενάρξεως της ισχύος του παρόντος κανονισμού.
Άρθρο 6
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Δεκεμβρίου 1991.

Labels: 1
19
6